Dié liedjie, wat deur Michael de Lange geskryf is, gaan oor hoe jy vir jou geliefde verduidelik wat hy of sy alles vir jou beteken in die vorm van die alfabet. “Dit is ’n lekker liefdesliedjie waarop mens uiteraard baie lekker kan dans ook. Ek het my album so beplan dat dit ’n voelgoed album is met danstreffers, maar tog ’n stukkie nostalgie het,” vertel Riaan.
Volgens Riaan het hy juis besluit op die liedjie omdat dit “alles” op sy album so mooi saamgevat het. “Ek het die album opgeneem in ’n baie persoonlike tyd van my lewe. Die liedjie het dit waar deur ek gegaan het saam gevat – liefde, hartseer, teleurstelling, maar tog ook inspirerend.”
Hy hoop die publiek sal van die liedjie hou aangesien mense gereeld vir die liedjie op sy vertonings vra. “Dit is ’n voelgoed, danstreffer wat jou voete laat roer en jou beslis nie gaan laat stil sit nie. As jy hom eers gehoor het, het hy die geneigdheid om in jou kop vas te steek.”
Kunstenaar soos Juanita du Plessis en Steve Hofmeyr inspireer hom en hy het die voorreg gehad om ’n duet saam met Juanita op te neem – ’n ondervinding wat hy vir altyd sal onthou. “Ek is mal oor dansmusiek en veral die 80’s musiek. Ons het groot geword met Bles Bridges se musiek in die huis en ek sal maar altyd ’n groot aanhanger van sy musiek bly.”
Die musiekbedryf het hom geleer om ’n dik vel te kweek en homself te wees en sê dat die grootste les tot dus ver was om gemaklik in sy eie vel te wees en op te hou wees hoe ander hom wil sien. “Die dag toe ek besluit ek is die beste ek het die wêreld vir my verander.”
Benewens sy sangloopbaan werk Riaan ook as radio-omroeper en mediaskakel by Pretoria FM, vervaardiger vir TV-programme en hou binnekort weer sy lyf aanbieder vir ’n nuwe werklikheidsreeks, Hollywood, hier kom ek! Verder wil hy net die land vol sing en so lank as moontlik radiowerk doen.